| *Pilularia dracomontana* |
| --- |
|  |
| Clasificación científica |
| 

|  |  |
| --- | --- |
| Reino: | Plantae |
| Subreino: | Tracheobionta |
| División: | Pteridophyta |
| Clase: | Polypodiopsida |
| Orde: | Salviniales |
| Familia: | Marsileaceae |
| Xénero: | *Pilularia* |
| Especie: | ***P. dracomontana*** |

 |
| Nome binomial |
| ***Pilularia dracomontana***N.R.Crouch & Wesley-Smith, 2011 |

***Pilularia dracomontana*** é unha especie de pteridófita (fentos ou fieitos) da clase das polipodiópsidas, orde das salviniales e familia das marsileáceas, a última das cinco descritas do xénero *Pilularia*.

Taxonomía
---------

### Descrición

A especie foi descrita en 2011 polos botánicos surafricanos Neil R. Crouch (do South African National Biodiversity Institute) e James Wesley-Smith (do Council for Scientific and Industrial Research, Suráfrica).

### Etimoloxía

Para a do xénero, véxase *Pilularia*.

O epíteto específico, *dracomontana*, é un termo do latín científico formado polos elementos *draco*- e -*montana*, tirados do latín clásico *draco, -ōnis*, "dragón", e do feminino singular do adxectivo *montānus, -a, -um*, "relativo á montaña", e refírese á súa área de distribución, os montes Drakensberg (montes do dragón).

### Nota taxonómica

O primeiro espécime do xénero *Pilularia* encontrado en Suráfrica foi identificado provisionalmente como *Pilularia americana* A. Braun sobre a base de caracteres tanto vexetativos como sexuais, foi recollido en 2001 en Nieuwoudtville, provincia do Cabo Setentrional, a unha altitude duns 800 m. A esta altitude, *P. americana* medra inmerso e emerxe na periferia das charcas estacionais, nunha rexión que recibe precipitacións en inverno/primavera de 500-650 mm ao ano. En abril de 2010, unha segunda recolección deste xénero críptico, que resultou ser unha nova especie, recolleuse no sur dos montes Drakensberg na provincia de KwaZulu-Natal, a máis do dobre da altitude, e a máis de 1 000 km de distancia. Esta última colleita foi a dunha especie diminuta, significativamente máis pequena que *P. americana*, da que difire en moitos aspectos vexetativos e sexuais, cun requisito ecolóxico de inmersión perenne en lagoas profundas dobre fondos de areísca, a vernación circinada non é obvia en ningún dos taxons de fieito coñecidos de Suráfrica. Todo isto contrasta co material norteamericano de *P. americana* na que a vernación circinada é unha característica prominente.

Características
---------------

*Pilularia dracomontana* é unha planta acuática, formadora de *alfombras*. O seu rizoma é filiforme, rastreoro, irregularmente ramificado, de até 0,24 mm de diámetro, implantado con de 1 a 5 raíces que xorden dos nós, con entrenós de 1,47 a 4,20 mm de longo, inicialmente escasamente pilosos e glabros coa idade, principalmente con algúns pelos na base das frondes. As frondes nacen individualmente nos nós, e crecen erectas, simples, setiformes, de 8,90 a 13,66 mm de longo, basalmente con poucos pelos e glabras apicalmente. O esporocarpo é subterráneo, globoso, de 1,49 a 1,70 mm de diámetro, de cor crema e densamente piloso cando é novo, e escasamente piloso cando está maduro.

Distribución
------------

*Pilularia dracomontana* é unha planta endémica de Suráfrica, que se encontra na provincia de KwaZulu-Natal.

Hábitat
-------

A especie habita en zonas de auga doce e en pasteiros sobre areíscas profundas en rexións montañosas de elevada altitude.

Poboación
---------

Este fieito é común localmente en zonas de hábitat adecuado. Actualmente coñécese en tres áreas, pero é probábel que se pase desapercibida e se esténdase máis, xa que o seu hábitat está nunha zona remota e inaccesíbel.

Ameazas
-------

*Pilularia dracomontana* encóntrase en zonas protexidos e non está ameazada. (Os montes Drakensberg foron declarados no ano 2000 pola UNESCO como Patrimonio da Humanidade).

Notas
-----

1. ↑  *Pilularia dracomontana* N.R.Crouch & Wesley-Smith no GBIF. Consultado o 17 de marzo de 2021.
2. ↑  Crouch, N. R. & J. Wesley-Smith (2011): "Pteridophyta-marsileaceae: *Pilularia dracomontana*, a new species of pillwort from the Kwazulu-Natal Drakensberg, South Africa". *Bothalia - African Biodiversity and Conservation* **41** (1): 201-204. Consultado o 17 de marzo de 2021.
3. 1 2  *Pilularia dracomontana* Arquivado 24 de marzo de 2021 en Wayback Machine. en *core.ac.uk*. Consultado o 17 de marzo de 2021.
4. 1 2 3 4  Drakensberg Pillwort. *Pilularia dracomontana* N.R.Crouch & J.Wesley-Smith no South African National Biodiversity Institute (SANBI). Consultado o 17 de marzo de 2021.
5. ↑  "Maloti-Drakensberg Transfrontier Conservation Area". Arquivado dende o orixinal o 11-08-2020. Consultado o 17 de marzo de 2021.

Véxase tamén
------------

### Outros artigos

* Salviniales
* Marsileáceas
* *Pilularia*

|  |  |
| --- | --- |
| Identificadores taxonómicos | 
* GBIF: 7904355
* iNaturalist: 592164
* IPNI: 77122013-1
* POWO: ID
* Tropicos: 100373783

 |